Okružni komitet SKOJ-a za Drvar

**Okružni komitet [[Savez komunističke omladine Jugoslavije|Saveza komunističke omladine Jugoslavije]] (SKOJ) za Drvar** odlikovan je Ordenom narodnog heroja, 20. maja 1969. godine, povodom 25-godišnjice nemačkog desanta na Drvar. Tokom desanta na Drvar, 25. maja 1944. godine, poginulo je čitavo rukovodstvo Okružnog komiteta: **Duško Bursać**, **Duško Bajić**, **Ljubo Bosnić**, **Razija Osmanović**, **Zora Zeljković** i **Savica Solomun**. Najstariji član rukovodstva imao je samo 22 godine. 

Zbog ovih ubijenih omladinaca se 25. maj (dan njihove pogibije) obeležavao se kao dan mladosti u Jugoslaviji.

## Pozadina

Članovi i rukovodstvo Okružnog komiteta SKOJ-a za Drvar su se, u proleće 1944. godne, nalazili na slobodnoj teritoriji u Drvaru, kao i Vrhovni štab NOVJ, Vrhovni komandant Josip Broz Tito i mnoge strane misije. Rukovodstvo Okružnog komiteta se sastalo, ujutro 25. maja, u šljiviku pored kuće Milenka Sekulića, u kojoj se nalazilo sedište Komiteta, i imali kraći sastanak. Sastanak su prekinule prve bombe. Odmah pošto je prestalo bombardovanje, podobranci su otpočeli vazdušni desant. Pali su s obe strane glavne ulice. Opkolili naselje u središtu grada, gde se nalazila i zgrada Komiteta, u kojoj su ostali zarobljeni članovi rukovodstva.

Nemci nisu uspeli da lako osvoje sedište Okružnog komiteta. Skojevci su hrabro pružali dvočasovni otpor nadmoćnijem neprijatelju. Rafali su obasipali zgradu, a Nemci su prilazili i kroz prozore ubacivali bombe, koje su skojevci vraćali nazad. Zalihe municije bile su male, neki su već bili ranjeni, ali otpor nije prestajao. Sedište Okružnog komiteta je tako postalo jedno od najjačih partizanskih uporišta u samom gradu, a oko njegove zgrade poginulo je oko tridesetak nemačkih vojnika.

Kada su uvideli Zora Zeljković i Ljubo Bosnić, da su im drugovi izginuli, odlučili su da pokušaju da se probiju iz nemačkog okruženja. Prilikom tog pokušaja Zoru su ranili i zarobili, a kasnije streljali na Šobića groblju, gde su se nalazile zarobljene žene, deca i stariji ljudi. Ljubo Bosnić, je iako ranjen, uspeo da se puzeći preko njiva, provuče do reke Unca, koju je preplivao i stigao do kuće Miće Dodiga. Mićo i njegova žena Milka, su ga uneli u kuću i previli mu rane. Ujutru je naišla grupa esesovaca, koja je pretresla kuću i pronašla Ljubu, a potom Miću i Milku zatvorila u kuću i zapalila je. Tako je poginuo i poslednji član Okružnog komiteta SKOJ-a za Drvar.

## Lista poginulih

Članovi Okružnog komiteta Saveza komunističke omladine Jugoslavije za Drvar, poginuli tokom nemačkog desanta na Drvar, 25. maja 1944. godina:
 
* **Duško Bursać**, politički sekretar Okružnog komiteta SKOJ-a za Drvar. Rođen je u selu Kamenici, kod Drvara. završio je četiri razreda osnovne škole i stolarski zanat. Član SKOJ-a je postao još pre rata. Njegova rođena sestra Marija Bursać, koja je poginula 1943. godine, bila je čuveni bombaš Desete krajiške brigade i proglašena je za prvu ženu narodnog heroja. 
* **Duško Bajić**, organizacioni sekretar Okružnog komiteta SKOJ-a za Drvar. Rođen je u zaseoku Nagrđe u selu Šipovljani. Završio je osnovnu školu i tri razreda Građanske škole. Član SKOJ-a je postao pre rata. Bio je i sekretar brigadnog komiteta SKOJ-a u Desetoj krajiškoj brigadi. 
* **Ljubo Bosnić**, član Okružnog komiteta SKOJ-a za Drvar. Rođen je 1924. godine u selu Vrtoče, kod Drvara. Završio je osnovnu školu i tri razreda Građanske škole. Član SKOJ-a postao je 1938, a član KPJ 1942. godine. Njegov rođeni brat Rajko Bosnić, kojeg su 1942. godine ubili četnici, proglašen je za narodnog heroja. 
* **Razija Omanović**, član Okružnog komiteta SKOJ-a za Drvar. Rođena je u Cazinu, a odrasla je u Sarajevu. U vreme početka rata bila je gimnazijalka. Pod uticajem brata Remzije, predratnog komuniste, uključila se u rad ilegalne skojevske organizacije. Bila je poslata na slobodnu teritoriju, gde je obavljala razne dužnosti.
* **Zora Zeljković**, član Okružnog komiteta SKOJ-a za Drvar. Rođena je u selu Palačuku, kod Martinbroda. Završila je četiri razreda osnovne škole. Bila je vešt govornik, umela je da objašnjava ciljeve NOP-a i mobiliše omladinu za borbu. Bila je na kursu za skojevske rukovodioce u Podgrmeču, gde je postala član Okružnog komiteta.
* **Savica Solomun**, član Okružnog komiteta SKOJ-a za Drvar. Rođen je u selu Janjilima, kod Bosanskog Petrovca. Posle završetka osnovne škole, otišao je u Beograd, gde je učio krojački zanat. Rat ga je zatekao u Beogradu, a potom se vratio u rodni kraj, gde se uključio u rad skojevske organizacije. Početkom 1942. godine izabran je za sekretara aktiva SKOJ-a u selu, a kasnije za člana Opštinskog, Sreskog i Okružnog komiteta SKOJ-a.

Ukazom predsednika SFRJ Josipa Broza Tita Okružni komitet SKOJ-a za Drvar je 20. maja 1969. za *besprimeran heroizam i junaštvo koji su članovi Okružnog komiteta ispoljili u borbi protiv neprijatelja za vreme desanta na Drvar* odlikovan Ordenom narodnog heroja. 

## Reference

## Literatura
*